हल्द्वानी। आई जी पूरन सिंह रावत ने आज पत्रकारवार्ता के दौरान साफ किया कि हल्द्वानी के राधा हत्या कांड और रूद्रपुर में पंकज श्रीवास्तव की पत्नी की हत्या तथा पंकज व उनकी बेटी को गंभीर रूप से घायल करने वाले छैमार गिरोह के सदस्य ही है। उन्होंने यह भी खुलासा किया कि इस गिरोह के कुछ सदस्य हल्द्वानी के राजपुरा में भी झोपड़ पट्टी में नाम बदल कर रहते हैं। उन्होंने बताया कि इस गिरोह के सदस्य अजमेर, पिरान कलियर में भी छिपे हैं। हालांकि उन्होंने साफ किया कि छैमार गिरोह के सभी सदस्य इतने आक्रामक नहीं होते कि वे लोगों की हत्या ही कर दें। उन्होंने बताया कि हल्द्वानी व रूद्रपुर के कांडों कांडों का खुलासा करने के लिए उन्होंने उधमसिंह नगर व नैनीताल जिले के पुलिस के अफसरों पर कर्मचारियों को संयुक्त मिशन पर लगाया था। इसके अलावा पुलिस की टीमें राजस्थान, यूपी, हरियाणा, दिल्ली, हिमाचल व पंजाब आदि प्रदेशों में भी भेजी गई थीं। सभी प्रदेशों में मुखबिरों को भी अलर्ट पर रखा गया था। अंततः सफलता रूद्रपुर के मुखबिर को मिली जिसने बताया कि भुवन भट्ट की मोटर साइकिल रूद्रपुर के प्रीत विहार में देखी गई है।